Gdynia

**Gdynia** (Pools: , Duits: *Gdingen*, *1939–1945 Gotenhafen*, Kasjoebies: *Gdiniô*) is 'n Poolse hawestad in die woiwodskap Pommere. Dit het in 2014 'n bevolking van 247&nbsp;799 gehad.

Gdynia vorm deel van ’n konurbasie saam met die kuuroord Sopot, die stad Gdańsk en verskeie voorstedelike gemeenskappe. Saam vorm hulle ’n metropolitaanse gebied bekend as die *Trójmiasto* ("Driestad") met sowat een miljoen inwoners.

## Geskiedenis 
Die gebied van die hedendaagse Gdynia het histories deel gevorm van Pomerelia (Oos-Pommere). In prehistoriese tye is dit verbind met die Oksywie-kultuur en is later deur Lechitiese stamme gevestig met geringe Oud-Pruisiese invloede. In die laat 10de eeu het dit deel geword van die vroeë Poolse staat onder Mieszko I. Tydens die bewind van Bolesław II die Dapper het die streek kortliks onafhanklik geword voordat dit in 1116/1121 weer met Pole herenig is deur Bolesław III die Skewemond. Die nedersetting Oksywie is vir die eerste keer in 1209 vermeld, en die naam “Gdynia” het in 1253 verskyn as ’n Kasjoebiese vissersdorpie. Ná die fragmentasie van Pole het die gebied aan die Hertogdom Pommere (Oos) behoort totdat die Duitse Orde dit in 1309–1310 verower het. In 1380 is die dorp aan die Orde van Cisterciënsers toegeken en het later eiendom van die abdy in Oliwa geword. In 1454 het koning Casimir IV Jagiellon die streek weer by die Koninkryk van Pole ingelyf, wat die begin van die Dertienjarige Oorlog (1454–1466) was, wat in 1466 geëindig het met die streek wat binne Pole gebly het. Administratief was Gdynia deel van die Pommere-woywodskap in Koninklike Pruise binne die Groter-Pole-provinsie van die Koninkryk van Pole en later die Pools-Litause Gemenebes. Die nabygeleë Kolibki-landgoed is in 1685 deur koning Jan III Sobieski gekoop.

In 1772 is die gebied deur die Koninkryk Pruise geannekseer tydens die Eerste Verdrawing van Pole en in Wes-Pruise ingelyf. Die dorp, herdoop tot *Gdingen*, het klein gebly: in 1789 het dit slegs 21 huise gehad en teen 1910 ongeveer 895 inwoners. Dit het in 1871 deel geword van die Duitse Keiserryk en het geleidelik ontwikkel as ’n toeriste-oord met gastehuise en ’n klein hawe. Die eerste Kasjoebiese burgemeester was Jan Radtke. 

Ná die Eerste Wêreldoorlog het Pole in 1918 weer onafhanklikheid verkry, en ingevolge die Verdrag van Versailles is die dorp in 1920 weer by Pole ingelyf, terwyl die nabygeleë Gdańsk die semi-outonome Vrye stad Danzig onder die Volkebond geword het.

In 1920 het die Poolse regering besluit om ’n groot seehawe by Gdynia te bou. Die besluit is beïnvloed deur spanning met die owerhede van die Vrye stad Danzig  tydens die Pools-Sowjet-Oorlog (1919–1921), toe Duitse dokwerkers geweier het om militêre voorrade wat vir Pole bestem was af te laai. Bouwerk het in 1921 begin, Ontwikkeling het versnel nadat die Poolse parlement op 23 September 1922 die *Gdynia Seaport Construction Act* aanvaar het en danksy verhoogde handel en die pogings van die minister van nywerheid Eugeniusz Kwiatkowski. Teen 1930 is uitgebreide dokke, pierse en industriële infrastruktuur gebou. Gedurende die 1930’s het die hawe uitgebrei tot ’n groot universele seehawe; teen 1938 was dit die grootste hawe aan die Oossee en een van die tien grootstes in Europa, met 8,7&nbsp;miljoen ton vrag—46% van Pole se buitelandse handel. In dieselfde jaar het die Gdynia-skeepswerf sy eerste seevaartskip, SS *Olza*, te water gelaat.

Die stad self het kort daarna ontwikkel. ’n Beplanningskomitee is in 1925 geskep, stadsregte is in 1926 toegestaan en belastingaansporings vir beleggers het in 1927 gevolg. Vinnige uitbreiding het ná 1928 plaasgevind met nuwe infrastruktuur, insluitend ’n spoorwegstasie en posfasiliteite wat deur die Poolse Staatsspoorweë gebou is. Teen 1933 het ontwikkelingsplanne ’n bevolking van 250&nbsp;000 voorsien, en teen 1939 het die stad tot meer as 120&nbsp;000 inwoners gegroei.

Tydens die Inval van Pole in September 1939 was Gdynia die toneel van hewige gevegte. Duitse magte het duisende plaaslike Pole tydens en ná die inname van die stad gearresteer. Baie is gevange geneem, na konsentrasiekampe gedeporteer of tereggestel. Talle slagoffers is tydens die nabygeleë Wielka Piaśnica vermoor. Die Duitsers het die stad herdoop tot *Gotenhafen*, sowat 50&nbsp;000 Poolse inwoners ingevolge die *Lebensraum*-beleid verdryf en die hawe in ’n belangrike vlootbasis omskep. Weerstandsgroepe wat met die Armia Krajowa en die Kasjoebiese Gryffyn verbind was, het in die gebied opgetree, intelligensie versamel, sabotasie uitgevoer en ontsnappings van bedreigde Poolse weerstandleiers en Britse en Franse krygsgevangenes na neutrale Swede gefasiliteer. Verskeie dwangarbeid- en krygsgevangenekampe is in die stad gevestig, insluitend subkampe van die Stutthof konsentrasiekamp. Die hawen en die skeepswerf het albei van 1943 af verskeie lugaanvalle deur die Geallieerdes beleef, maar het min skade gely. Gdynia is in die winter van 1944–45 gebruik om Duitse troepe en vlugtelinge wat deur die Rooigarmee vasgevang was, te ontruim. Sommige van die skepe is op die westoer deur torpedo’s van Sowjet-submariene in die Oostsee getref. Die skip *Wilhelm Gustloff* het van Gdynia vertrek en later gesink, wat ongeveer 9 400 mense met hom geneem het – die ergste verlies van lewens in ’n enkele skeepsongeluk in die maritieme geskiedenis.

Die stad is op 28 Maart 1945 deur Sowjetmagte ingeneem en aan Pole teruggegee onder ’n kommunistiese regering wat tot 1989 aan bewind gebly het. Ná die oorlog het Gdynia setlaars uit Warskou, voormalige oostelike Poolse gebiede wat deur die Sowjetunie geannekseer is, en vlugtelinge uit die Griekse Burgeroorlog ontvang. In Desember 1970 is werkersbetogings by die Gdynia-skeepswerf gewelddadig onderdruk, wat 40 sterftes veroorsaak het, insluitend die simboliese figuur Janek Wiśniewski. Die gebeure is later uitgebeeld in Andrzej Wajda se rolprent *Man of Iron*.

## Sport 
Die stad se sporttrots is Arka Gdynia, wat benewens sy sokkerspan ook ’n basketbalspan met nege Poolse ligatitels, ’n vrouebasketbalspan met twaalf Poolse ligatitels en ’n rugbyspan met vier Poolse ligatitels het.

## Verwysings 
## Eksterne skakels 
*  
*  Amptelike webwerf
*